b'\n_START_ARTICLE_\nJerolim Machiedo\n_START_PARAGRAPH_\nJerko Machiedo "Momolo" (u izvorima na talijanskom: Girolamo Machiedo) (15. o\xc5\xbeujka 1805. - 5. velja\xc4\x8de 1874.), hrvatski lokalni povjesni\xc4\x8dar, numizmati\xc4\x8dar, arheolog-amater, kazali\xc5\xa1ni entuzijast, lokalni du\xc5\xbenosnik i politi\xc4\x8dar. Unuk je Jerolima Machieda, djed Remigija Bu\xc4\x8di\xc4\x87a, hrvatskog zavi\xc4\x8dajnog povjesni\xc4\x8dara te punac Vjekoslava-Luje Bu\xc4\x8di\xc4\x87a, javnog bilje\xc5\xbenika, op\xc4\x87inskog tajnika i narodnja\xc4\x8dkog na\xc4\x8delnika otoka Hvara.\n_START_SECTION_\n\xc5\xbdivotopis\n_START_PARAGRAPH_\nRodio se je 1805. godine u obitelji javnog du\xc5\xbenosnika, zaslu\xc5\xbenika na knji\xc5\xbeevnom i znanstvenom polju, kako ga je opisao budu\xc4\x87i hvarski biskup Juraj Dubokovi\xc4\x87. Osnove \xc5\xa1kolovanja Jerolim je primao od hvarskog pu\xc4\x8dkog u\xc4\x8ditelja don Ante Ru\xc5\xbeevi\xc4\x87a sve do 1922. godine. Od 1821. je sedam godina bio pisar hvarskog kotarskog poglavarstva. Od 1834. godine pa sljede\xc4\x87u dvadeset i jednu je godinu bio op\xc4\x87inski tajnik i blagajnik. Bio je prokurator hvarskih franjevaca te \xc4\x8dlan i predsjednik Crkovinarstva. Bio je aktivan u lokalnoj politici. U Hvaru je bio op\xc4\x87inski vije\xc4\x87nik, a tako\xc4\x91er i na razini carske pokrajine Dalmacije, gdje je bio zastupnik u prvom sazivu Dalmatinskog sabora od 1861. do 1864. godine. Jerko i sinovac mu Ivan Krstitelj Machiedo mla\xc4\x91i bili su izaslanici Dalmatinskog sabora u Be\xc4\x8du. U prvoj je svojoj politi\xc4\x8dkoj fazi bio autonoma\xc5\xa1. Kao i sinovac Ivan Krstitelj, nakon Vi\xc5\xa1ke bitke 1866. promijenio politi\xc4\x8dke stavove i priklonio se hrvatstvu, t.j. Narodnoj stranci, \xc4\x8dime je Hvar postao pohrva\xc4\x87ena op\xc4\x87ina i jedna od prvih takvih u Kraljevini Dalmaciji. _NEWLINE_Zaslu\xc5\xbeni je voditelj hvarske gradske glazbe. Pridonio je hvarskom kazali\xc5\xa1tu kao glumac-amater. Bavio se i arheologijom te je bio dopisni \xc4\x8dlan arheolo\xc5\xa1kih zavoda iz Italije, Francuske i Njema\xc4\x8dke te be\xc4\x8dkog Geolo\xc5\xa1kog zavoda. Bavio se je numizmatikom. Posjedovao je vrijednu arheolo\xc5\xa1ko-numizmati\xc4\x8dku zbirku koja je poslije prodajom zavr\xc5\xa1ila u splitskom Arheolo\xc5\xa1kom muzeju. Prodana je i njegova bogata knji\xc5\xbenica koja je ve\xc4\x87im dijelom postala dio Sveu\xc4\x8dili\xc5\xa1nih knji\xc5\xbenica u Pragu i Zagrebu, a medicinska literatura kod dr Luje Thallera. Pridonio je i na povjesni\xc4\x8darskom polju djelom o povijesti grada i otoka Hvara.'